Det Økonomiske og Sociale Udvalgs udtalelse om »Kommissionens forslag til Europa-Parlamentets og Rådets direktiv om ændring af Rådets direktiv 78/548/EØF om indbyrdes tilnærmelse af medlemsstaternes lovgivning vedrørende opvarmning af bilers kabiner« (1999/C 101/04)

Rådet for Den Europæiske Union besluttede den 23. oktober 1998 under henvisning til EF-traktatens artikel 100 A at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Det Indre Marked, Produktion og Forbrug, som udpegede Edoardo Bagliano til ordfører. Sektionen vedtog sin udtalelse den 9. december 1998.

Det Økonomiske og Sociale Udvalg vedtog på sin 360. plenarforsamling af 27.-28. januar 1999, mødet den 27. januar 1999, følgende udtalelse med 114 stemmer for, 3 stemmer imod og 2 stemmer hverken for eller imod.

1. Indledning

1.1. Direktiv 78/584/EØF af 12. juni 1978 vedrører systemer til opvarmning af motordrevne køretøjers kabiner (køretøjsklasse M-1) herunder især opvarmningsanlæg, der udnytter spildvarme fra motorens køleluft eller udstødningsgas.

1.2. Bestemmelserne i ovennævnte direktiv sigtede mod at beskytte brugerne af motorkøretøjerne mod to farer i forbindelse med opvarmningsanlæg; berøring med dele, der kan forårsage forbrændinger, og tilførsel til kabinen af opvarmet luft, der er mere forurenet end udeluften.

1.3. I dag er der i visse køretøjer monteret særlige, selvstændige opvarmningsanlæg, der i reglen drives med diesel, benzin eller autogas (LPG).

1.4. Sidstnævnte type opvarmningsanlæg kan være forbundet med samme farer som de i punkt 1.2 nævnte anlæg. For at beskytte forbrugeren ønsker Kommissionen med det foreliggende direktiv at indføre tekniske krav til fremstilling og montering af sådanne anlæg i motorkøretøjer.

2. Resumé af Kommissionens forslag

2.1. Under henvisning til rammedirektiv 70/156/EØF om EF-typegodkendelse af motordrevne køretøjer, køretøjssystemer, komponenter og separate tekniske dele og efterfølgende ændringer foreslår Kommissionen at udvide anvendelsesområdet for direktiv 78/548/EØF til alle motordrevne køretøjer under rammedirektivet, dvs. at udvide anvendelsesområdet til udover motorkøretøjer også at omfatte busser, campingbiler, små og store lastbiler og anhængere hertil.

2.2. Kommissionen inddeler opvarmningsanlæg til motorkøretøjer i fem grupper, alt efter om de anvender spildvarmen fra motoren ved hjælp af vand, luft eller olie, eller om det er anlæg til opvarmning ved forbrænding, der direkte anvender flydende eller gasformigt brændstof.

2.3. Kommissionens forslag opstiller derefter tekniske krav til fremstilling og montering af de pågældende opvarmningsanlæg og specifikationer for alle de typer, der er nævnt i punkt 2.2, med det formål at sikre:

- at køretøjets fører og passagerer under kørslen ikke kan komme i berøring med køretøjsdele eller varm luft, som kan forårsage forbrændinger,

- at den opvarmede luft ikke er mere forurenet end udeluften,

- at emissionen fra røggassen fra anlæg til opvarmning ved forbrænding holder sig inden for acceptable grænser.

2.4. Kommissionen fastlægger herefter, hvilke oplysninger køretøjsfabrikanten og varmeanlægsfabrikanten skal opføre på oplysningsskemaerne og EF-typegodkendelsesattesterne.

2.5. Fra den 1. oktober 2000 skal alle nye køretøjer monteret med anlæg til opvarmning af passager- og lastrum være typegodkendt efter bestemmelserne i det foreliggende direktiv. Fra den 1. oktober 2001 vil dette krav gælde alle motorkøretøjer og anlæg til opvarmning ved forbrænding, der kommer i handlen.

3. Bemærkninger

3.1. Det foreliggende forslag fra Kommissionen ændrer anvendelsesområdet for direktiv 78/548/EØF, og det er derfor korrekt at indhente Europa-Parlamentets og Rådets godkendelse, selv om der først og fremmest er tale om tekniske og administrative spørgsmål.

3.2. ØSU bemærker den stadig større udbredelse af anordninger, der gør brugen af motorkøretøjer mere behagelig for såvel fører som passagerer, og er enig med Kommissionen i, at der er behov for en tilnærmelse af medlemslandenes lovgivninger, således at der tages hensyn til, hvilke forskellige typer køretøjer de pågældende anordninger er beregnet til. Opvarmningsanlæg anvendes til forskellige formål: til opvarmning af »passagerkabinen« i biler, busser og lastbiler, opvarmning af »sovekabinen« i lastbiler og campingbiler, og endelig til opvarmning af »varerummet« i lastbiler og anhængere, der er beregnet til at transportere varer, der ikke tåler meget lave temperaturer.

3.3. Hvad angår »varerummet« i lastbiler og anhængere, minder ØSU om, at der findes klare regler vedrørende transport af letfordærvelige levnedsmidler og dyr i den internationale ATP-aftale (), og foreslår derfor, at der i det foreliggende direktiv foretages en henvisning dertil.

3.4. ØSU understreger, at opvarmningsanlæg er vigtige, da de har betydning for brugernes velvære og komfort, og foreslår derfor følgende tilføjelse i slutningen af 3. »betragtning«:

»disse krav bør sigte mod at forbedre komforten for køretøjets fører og passagerer, bl.a. for af hensyn til sikkerheden at sikre optimale kørselsbetingelser.«

3.5. ØSU mener, at bilag II, »Anvendelsesområde, definitioner og funktionskrav« bør gøres til bilag I og således komme før alle de øvrige bilag, da det vil gøre direktivet mere overskueligt og letfatteligt.

3.6. Brugeren bør ligeledes råde over klare og letfattelige brugs- og vedligeholdelsesanvisninger for varmeanlæggene. ØSU foreslår derfor følgende ændringer til bilag VII:

- Punkt 1.1:

»Med hvert varmeanlæg skal følge klare, letlæselige og letfattelige brugs- og vedligeholdelsesanvisninger, hvis læsbarhed ikke forringes med tiden,...«.

- Punkt 2.1.4 (nyt):

»Med køretøjer med anlæg til opvarmning ved forbrænding skal følge klare, letlæselige og letfattelige brugs-, funktions- og vedligeholdelsesanvisninger for opvarmningsanlægget«.

3.7. ØSU ville have foretrukket, at Kommissionen havde foretaget en klar skelnen mellem typegodkendelseskrav til hhv. selve opvarmningsanlægget og monteringen heraf i køretøjet, da teksten dermed ville have været mere klar og præcis.

Bruxelles, den 27. januar 1999.

Beatrice RANGONI MACHIAVELLI

Formand for

Det Økonomiske og Sociale Udvalg

() Traktat om international transport af letfordærvelige levnedsmidler og om det specielle materiel, som skal bruges til sådan transport (Genève, 1. september 1970).